PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Euroopan unioni (EU) ja Amerikan yhdysvallat (Yhdysvallat) ovat olleet strategisia kumppaneita tutkimuksen alalla vuodesta 1998. Ensimmäinen kahdenvälinen ”Euroopan yhteisön ja Amerikan yhdysvaltojen hallituksen sopimus tieteellisestä ja teknologisesta yhteistyöstä”, jäljempänä ’sopimus’, allekirjoitettiin 5. joulukuuta 1997 Washington DC:ssä, ja se tuli voimaan 14. lokakuuta 1998. Sen jälkeen sopimusta on jatkettu kolmesti, eli vuosina 2003, 2008 ja 2013 kulloinkin viiden vuoden jatkoajaksi. Kun sopimusta jatkettiin toisen kerran, siihen sisällytettiin muutos, joka koski turvallisuustutkimuksen ja avaruustutkimuksen lisäämistä yhteistoiminnan osa-alueisiin kuuluvien alojen luetteloon (4 artikla).

Sopimuksen 12 artiklan b alakohdassa määrätään seuraavaa: ”Tämä sopimus on tehty aluksi viideksi vuodeksi. Jollei kunkin jakson viimeisenä vuotena tehtävästä osapuolten suorittamasta tarkistuksesta muuta johdu, sopimusta voidaan jatkaa, mahdollisesti muutettuna, sen jälkeen uusiksi viiden vuoden jaksoiksi osapuolten välisellä kirjallisella sopimuksella”.

Nykyisen sopimuksen voimassaolon on määrä päättyä 14. lokakuuta 2018.

Komission yksiköt ovat suorittaneet arvioinnin siitä, miten yhteistyö Yhdysvaltojen kanssa kehittyy ja miten se edesauttaa kansainvälistä yhteistyötä koskevan strategian tavoitteiden saavuttamista. Arviointi osoittaa selvästi, että sopimus tarjoaa tärkeän kehyksen yhteistyön edistämiselle EU:n ja Yhdysvaltojen välillä yhteisillä tieteen ja teknologian prioriteettialoilla, mistä on molemminpuolista hyötyä. Yhteistyön tärkein väline on EU:n tutkimuksen ja innovoinnin puiteohjelma.

EU:n suhde Yhdysvaltoihin tieteen, teknologian ja innovoinnin alalla on vahvempi kuin minkään muun EU:n ulkopuolisen maan kanssa. Assosioitumattomien kolmansien maiden joukossa Yhdysvallat on ehdottomasti aktiivisin maa Horisontti 2020 -puiteohjelmassa tähän mennessä. Tämä koskee keskinäisten tutkimus- ja kehittämisinvestointien (T&K) määriä, tutkijoiden virtoja, yhteistyötoimien volyymia ja yhteisjulkaisujen ja patenttien lukumäärää. Nämä yhteydet tieteen, teknologian ja innovoinnin aloilla heijastavat EU:n ja Yhdysvaltojen vahvoja taloudellisia siteitä. Jos Yhdysvallat ja EU voivat löytää keinoja kehittää merkityksellisellä tavalla yhteisiä toimiaan, tulokset tuottavat talouskasvua ja työpaikkoja, parempaa elämänlaatua ja yhteisiä ratkaisuja globaaleihin haasteisiin.

Monien merkittävien saavutusten joukossa EU:n ja Yhdysvaltojen yhteistyö tieteen ja teknologian alalla johti Galwayn julistuksen allekirjoittamiseen toukokuussa 2013 sekä Atlantin valtameren tutkimusyhteenliittymän (AORA) perustamiseen. Siitä lähtien yhteistyö merten ja arktisen alueen tutkimuksen piirissä on vahvistunut jatkuvasti ja saanut kansainvälistä tunnustusta maailmanlaajuisesti. AORA:n eri työryhmät ovat tuottaneet maailmanluokan tuloksia useilla yhteistyön osa-alueilla, joita ovat esimerkiksi merenpohjan kartoitus, havainnointijärjestelmät, vesiviljely, valtamerten tuntemus sekä valtamerten terveys ja stressitekijät.

Jatketun sopimuksen sisällön tulisi olla identtinen nykyisen sopimuksen kanssa, kuten Yhdysvaltojen edustajien kanssa on neuvoteltu ja sovittu.

Sopimuksella perustetun EU:n ja Yhdysvaltojen yhteisen neuvoa-antavan ryhmän kokouksessa Washingtonissa 23. lokakuuta 2017 molemmat osapuolet vahvistivat aikomuksensa jatkaa sopimusta ja sopivat yhteistyön jatkamisesta siten, että pohjaudutaan ohjelmien yhteensovittamisesta saatuihin hyviin tuloksiin. Molemmat osapuolet tunnustivat tutkimuksen ja innovoinnin merkityksen keskeisinä talouskasvun ja työpaikkojen vauhdittajina, ja sen, että transatlanttinen tutkimusyhteistyö on ollut ensisijainen uusien teknologioiden ja tieteellisten keksintöjen lähde yli sadan vuoden ajan.

Sen vuoksi on EU:n edun mukaista jatkaa Euroopan yhteisön ja Amerikan yhdysvaltojen hallituksen sopimusta tieteellisestä ja teknologisesta yhteistyöstä uudeksi viiden vuoden jaksoksi.

•Yhdenmukaisuus muiden alaa koskevien politiikkojen säännösten kanssa

Tämä aloite on täysin johdonmukainen tutkimusta ja innovointia koskevan EU:n kansainvälisen yhteistyöstrategian kanssa; siinä Yhdysvallat on EU:n strateginen kumppani tutkimuksen ja innovoinnin alalla. EU:n strategiassa ilmaistaan selvästi tiede- ja teknologiasopimusten merkitys välineinä, joilla määritellään ja pannaan täytäntöön monivuotisia yhteistyön etenemissuunnitelmia EU:n ulkopuolisten maiden kanssa. Sopimus on myös keino panna täytäntöön EU:n kansainvälisen tutkimus- ja innovaatioyhteistyön strategia, jossa kehotetaan lisäämään kansainvälistymistä ja avoimuutta EU:n tutkimus- ja innovaatiokentässä.